b"\n_START_ARTICLE_\nTel\xc3\xa9fonos (Santa Maria d'Ol\xc3\xb3)\n_START_SECTION_\nDescripci\xc3\xb3\n_START_PARAGRAPH_\nCasa entre mitgera de planta rectangular, amb coberta a doble vessant i amb el carener paral\xc2\xb7lel a la fa\xc3\xa7ana. T\xc3\xa9 tres plantes. Es tracta d'un edifici amb una estructura absolutament sim\xc3\xa8trica, amb tres obertures per planta. A la planta baixa un portal dona acc\xc3\xa9s a una estreta escala amb un arrambador decorat a base de rajola de cer\xc3\xa0mica amb decoracions florals, que acondueix als habitatges. El primer pis \xc3\xa9s central per una tribuna prolongada amb balc\xc3\xb3. La seva cobertura fa de balc\xc3\xb3 a l'obertura central del pis superior._NEWLINE_L'edifici \xc3\xa9s coronat per quatre pilars ben rematats i units amb panys de paret, coronats amb forma centen\xc3\xa0ria. Totes les obertures s\xc3\xb3n rectangulars i coronades amb un arc former de totxo. S\xc3\xb3n interessants les baranes de ferro cargolat, decorades amb florons estampats.\n_START_SECTION_\nHist\xc3\xb2ria\n_START_PARAGRAPH_\nL'edifici fou concebut com a casa unifamiliar, destinada a ser l'habitatge de l'amo de la f\xc3\xa0brica de Manuel L\xc3\xb3pez, f\xc3\xa0brica que comen\xc3\xa7\xc3\xa0 a funcionar l'any 1924._NEWLINE_Aquesta casa tenia doble acc\xc3\xa9s: des del carrer i directament des de la f\xc3\xa0brica. Al moment en qu\xc3\xa8 deix\xc3\xa0 d'\xc3\xa9sser habitatge del propietari de la f\xc3\xa0brica es f\xc3\xa9u una divisi\xc3\xb3 per plantes i s'elimin\xc3\xa0 l'acc\xc3\xa9s des de la f\xc3\xa0brica. Avui l'edifici \xc3\xa9s plurifamiliar._NEWLINE_S'anomena \xc2\xabTel\xc3\xa8fons\xc2\xbb perqu\xc3\xa8 als baixos hi havia hagut la centraleta de telefons del poble."